1Nainappa makkeda Arung Daud lao ri sininna tau iya maddeppungengngé kuwaro, "Polé ri sininna ana’ worowanéku, Salomo ritu napilé Allataala. Iyakiya malolo senna mupi sibawa makurang pangalamanna, na iyaé jama-jamangngé battowa senna. Nainappani iya maéloé ripatettonro tenniya saoraja untu’ tolino, sangadinna bola untu’ PUWANG Allataala.
2Paréwanna untu’ bolaéro silaong parabo’na purani upassadiya sibawa sininna pakkullékku. Purana’ passadiya ulaweng, péra’, gessa, bessi, aju, batu-batu mangke’é sibawa batu-batu paramata, batu-batu maddupa-rupangngé tappana untu’ bélo-bélo sibawa maéga senna batu puwalam.
3Mala nasaba upojinna Bolana PUWANG Allataalakuro pura tona mabbéré péra’ sibawa ulaweng polé ri waramparang appunnangekku:
4ulaweng pommakessingngé 100 tong lebbi, sibawa péra’ tuléng lebbi kurang 240 tong untu’ lapiriwi renring Bolana PUWANGNGE, sibawa untu’ barab-barang iya harusu’é najama sininna tau ahlié. Nah, makkekkuwangngé nigapi maélo mabbéré pakkasuwiyang lao ri PUWANGNGE sibawa masennang ati?"
5(29:4)
6Nasining kapala appangngé, kapala sukué, sining parawiraé sibawa iya tanggung jawakiyéngngi waramparanna arungngé pannessai makkedaé macinna towi mennang massumbang.
7Nanabbéréyang towi mennang iya mangoloéwé untu’ patettongngi Bolana PUWANG-ngéro: ulaweng 170 tong lebbi, péra’ 340 tong lebbi, gessa nawéki 620 tong, sibawa bessi 3.400 tong lebbi.
8Sining tau iya mappunnaiyé batu-batu paramata nabbéréyangngi lao ri Yéhiél untu’ riputtama ri laleng kasna Bolana PUWANGNGE. (Yéhiél iyanaritu séddiwi tau Léwi polé ri appang Gérson.)
9Mabbéréni ra’ya’é sibawa macenning ati lao ri PUWANGNGE sibawa marennu mennang nasaba maégani iya nakkasuwiyangengngé mennang. Marennu senna toni Arung Daud.
10Napoji-pojini Arung Daud PUWANGNGE ri yolona tau maégaéro. Makkedai, "Oh PUWANG Allataala iya nasompaé Yakub toriyolota, ripojiko untu’ mannennungeng!
11Battowa tongekko sibawa makuwasa. Malebbiko, tarompo sibawa maraja. Sininna séuwa-séuwaé ri langié sibawa ri linoé iyanaritu appunnangem-Mu. Iko arung maraja, iya makuwasaiyéngngi sini-sininnaé.
12Sininna asugirengngé sibawa acommokengngé assalenna poléi ri iko; sininna séuwa-séuwaé mukuwasaiwi sibawa awatangem-Mu enrengngé akuwasam-Mu; makuwasako mébbui nigi-nigi mancaji tau battowa sibawa mawatang.
13Makkekkuwangngé, oh PUWANG Allataalata, sukkuru’ki ri Iko, sibawa mappojiki ri asem-Mu iya marajaé.
14Iyya sibawa ra’ya’kué sitongenna dé’ aga-aga naullé mabbéréyang lao ri Iko, nasaba iya manenna iyanaritu pabbéré-Mu na aga iya riyabbéréyangngéwé iyanaritu appunnangem-Mu towi.
15Muwisseng, oh PUWANG, makkedaé pada-pada sining toriyolota, rijoppai towi atuwongngéwé selaku tau polé-polé sibawa tau laing. Atuwotta pada-padai wajo-wajo iya labe’é, dé’ naweddikki leppe polé ri amaténgngé.
16Oh PUWANG, Allataalata, sininna barang mangke’éwé upaddeppungengngi kuwaé untu’ patettong séddi bola untu’ alé-Mu kuwammengngi weddikki pakalebbii asem-Mu iya mapaccingngé. Iyakiya iya manennaro ritarimai polé ri Iko muto sibawa appunnangem-Mu towi ritu.
17Uwisseng Muojiwi atinna tungke tauwé sibawa Mupojiwi tau iya mapaccingngé atinna. Matinulu sibawa masennang ati uwakkasuwiyangeng manengngi iyaé lao ri Iko. Purani usabbing pékkugi umma’-Mu iya maddeppungengngé kuwaé tiwii pakkasuwiyanna lao ri Iko sibawa masennang ati.
18Oh PUWANG Allataala, iya nasompaé Abraham, Ishak sibawa Yakub, toriyolota, tennapodo iko manganrowang kuwammengngi natette umma’-Mu pojiko pada-pada makkekkuwangngéwé sibawa attulunno kuwammengngi natuli matinulu mennang lao ri Iko.
19Wérénni Salomo ana’ worowanéku, pangéloreng iya mattonget-tongengngé untu’ turusiwi sininna parénta-Mu sibawa untu’ patettong bola assompangngéro iya puraénna upassadiya."
20Purana massempajang makkuwaro, makkedani Daud lao ri tau maégaé iya maddeppungengngé kuwaro, "Pojiwi PUWANG Allataalamu!" Nasininna tauwéro poji-pojiwi PUWANGNGE, Allataala iya nasompaé toriyolona. Nainappa mennang suju’ untu’ pakalebbii PUWANGNGE sibawa arungngé.
21Esso rappina géréni mennang olokolo untu’ riyakkasuwiyangeng selaku akkarobangeng lao ri PUWANGNGE, nainappa nabbagéyang lao ri sininna ra’ya’é. Ri lainnaéro engka 1.000 saping lai, 1.000 bimbala lai sibawa 1.000 bimbala lolo iya rigéréé sibawa ritunu makkalépu ri yasé’na mézbaé. Makkasuwiyangeng towi mennang anggoro iya riwaji’kangngé untu’ akkarobangeng-akkarobangengngéro.
22Iyaro essoé manré ménunni mennang sibawa marennu ri yolona PUWANGNGE. Nainappa untu’ mabbékkaduwanna nappallebbangenni mennang Salomo selaku arung. Ri laleng asenna PUWANGNGE, narésmikanni mennang mancaji arunna sibawa Zadok mancaji imang.
23Selaku passulléna Daud ambo’na, ménré akkarungenni Salomo iya puraé napattette PUWANGNGE. Aléna arung iya mallolongengngé sibawa riyakkitangi ri sininna bangsa Israélié.
24Sininna pajaba apparéntangngé sibawa tentaraé lettu ri ana’-ana’ worowanéna Daud iya laingngé mangakui towi akuwasanna Salomo selaku arung.
25PUWANGNGE mébbui sininna ra’ya’é bengngariwi Arung Salomo sibawa pancajiwi arung iya lebbi héba’é naiya muwi arung niga iya puraé paréntai Israélié.
26Daud ana’ Isai paréntai sininna Israélié
27patappulo taung ittana. Ri Hébron mapparéntai 7 taung ittana sibawa ri Yérusalém 33 taung ittana.
28Sugii sibawa malebbi enrengngé matéi ri umuru macowaé. Salomo ana’ worowanéna mancaji arung sulléiwi.
29Riwaya’na Arung Daud polé ri pammulanna lettu ri paccappurenna purani riyoki ri laleng kitta’na Nabi Samuél, Nabi Natan sibawa Nabi Gad.
30Ri laleng kitta’éro ricuritai passalenna apparéntanna, akuwasanna sibawa sininna iya kajajiyangngé ri aléna, ri Israél sibawa sining akkarungengngé ri seddéna Israél.
bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn sun_Latn bug_Latn bug_Latn bug_Latn bug_Latn